২০২২ সালের টেট উত্তীর্ণদের দ্রুত নিয়োগের দাবিতে ডিপিএসসি অভিযান চাকরিপ্রার্থীদের

বালুরঘাট: ২০২২ সালের প্রাথমিক টেট (TET) উত্তীর্ণদের দ্রুত নিয়োগের দাবিতে মঙ্গলবার বালুরঘাটে (Balurghat) বিক্ষোভ কর্মসূচি পালন করলেন চাকরিপ্রার্থীরা। দুপুরে বালুরঘাট স্টেডিয়াম চত্বর থেকে একটি প্রতিবাদ মিছিল শুরু হয়ে পৌঁছয় জেলা প্রাথমিক শিক্ষা সংসদের (ডিপিএসসি) দফতরের সামনে। সেখানে টেট উত্তীর্ণ ডিএলএড ঐক্য মঞ্চের পক্ষ থেকে বিক্ষোভ প্রদর্শন করা হয়।

চাকরিপ্রার্থীদের অভিযোগ, ২০২২ সালের টেট পরীক্ষায় উত্তীর্ণ হলেও এখনও পর্যন্ত তাঁদের ইন্টারভিউ পর্যন্ত নেওয়া হয়নি। সরকারের তরফে মামলা সংক্রান্ত জটিলতার অজুহাত দেখিয়ে নিয়োগ প্রক্রিয়া স্থগিত রাখা হয়েছে। ফলে হাজার হাজার প্রার্থী চরম অনিশ্চয়তার মুখে পড়েছেন।

আরও পড়ুন: বাগনান ফ্লাইওভারের উপর মারুতি ভ্যান ও পিকআপ ভ্যানের সংঘর্ষ

এদিন ডিপিএসসি দফতরে চাকরিপ্রার্থীরা লিখিত ডেপুটেশন জমা দেন। তাঁদের দাবি, অবিলম্বে নিয়োগ প্রক্রিয়া শুরু করতে হবে এবং সেই সঙ্গে আরও কয়েকটি দাবিও তাঁরা সামনে রাখেন। টেট উত্তীর্ণ অভিজিৎ সরকার বলেন, “পরীক্ষায় পাশ করার পরও আমরা দীর্ঘদিন ধরে বঞ্চিত। সরকারের প্রতি অনুরোধ, দ্রুত নিয়োগ প্রক্রিয়া শুরু করা হোক।” ডিপিএসসি চেয়ারম্যান সন্তোষ হাঁসদা জানান, “মামলা-সংক্রান্ত কারণে কিছু জটিলতা রয়েছে। তবে প্রার্থীদের দাবিগুলি রাজ্য সরকারের কাছে তুলে ধরা হবে।” চাকরিপ্রার্থীরা হুঁশিয়ারি দিয়ে বলেছেন, দাবি না মানা হলে আগামী দিনে আরও বড় আন্দোলনে নামবেন তাঁরা।

দেখুন আরও খবর: