প্রাথমিক টেটে ভুল প্রশ্নের মামলায় বড় নির্দেশ হাইকোর্টের!

ওয়েব ডেস্ক : ২০১৭ ও ২০২২ সালে প্রাথমিক টেটে ভুল প্রশ্নের মামলায় (Primary TET wrong question case) নতুন মোড়। এই মামলায় আদালতের নির্দেসে গঠিত বিশেষজ্ঞ কমিটি তাদের রিপোর্ট জমা দিয়েছে। তা নিয়ে এবার বড় নির্দেশ দিল কলকাতা হাইকোর্ট (Calcutta High Court)। ফলে যে পরীক্ষার্থীরা অনিশ্চয়তার মধ্যে ছিলেন, তার অবসান এবার হতে চলেছে বলে মনে করছেন অনেকে।

এদন শুনানিতে বিচারপতি বিশ্বজিৎ বসু বলেন, ভুল প্রশ্নের কারণে যারা আদালতে এসেছেন এবং যারা আদালতে আসেননি প্রত্যেকে ভুল প্রশ্নের জন্য নম্বর পাবেন। ফলে ভুল প্রশ্নের কারণে কাউকে বঞ্চিত করা যাবে না বলে স্পষ্ট পর্যবেক্ষণ বিচারপতির।

আরও খবর : মেডিক্যাল কলেজে শ্লীলতাহানি! তুলকালাম কাণ্ড, চরম উত্তেজনা

তবে কীভাবে নম্বর (Number) দেওয়া হবে এবং কোন প্রক্রিয়ায় তা নির্ধারিত হবে, সেই বিষয়ে চূড়ান্ত সিদ্ধান্তের আগে আরও বিস্তারিত জানতে চায় আদালত। সেই কারণে প্রাথমিক শিক্ষা পর্ষদকে আগামী সোমবারের মধ্যে নম্বর প্রদানের পদ্ধতি ও তার যুক্তিযুক্ত ব্যাখ্যা আদালতে জমা দিতে নির্দেশ দেওয়া হয়েছে। পর্ষদের রিপোর্ট বিবেচনা করার পরে আদালত রায় দেবে।

উল্লেখ্য, ২০১৭ সালের টেটে (TET) ২৩টি এবং ২০২২ সালের টেটে ২৪টি প্রশ্নে ভুল থাকার অভিযোগ তুলে মামলা দায়ের হয়। বিশেষজ্ঞ কমিটি সেই অভিযোগ যাচাইয়ের পরই রিপোর্ট জমা দিয়েছে। এর মধ্যেই সম্প্রতি নতুন শিক্ষক নিয়োগের বিজ্ঞপ্তি জারি হওয়ায় প্রশ্ন ওঠে, যখন ভুল প্রশ্ন মামলা বিচারাধীন, তখনই কেন নতুন নিয়োগ? আবেদনকারীদের পক্ষ থেকে এই বিষয়টিও আদালতের নজরে আনেন আইনজীবী ফিরদৌস শামীম।

দেখুন অন্য খবর :